ครม.เร่งเครื่องซอฟต์โลนธปท.ปล่อยผ่านธอส.
ครม.อนุมัติ ธอส.กู้เงินแบงก์ชาติ 6,000 ล้านบาท ปล่อยกู้ช่วยน้ำท่วม
30 พ.ค. 2555

ครม.อนุมัติ ธอส.กู้เงินแบงก์ชาติ 6,000 ล้านบาท ปล่อยกู้ช่วยน้ำท่วม
นายอนุสรณ์ เอี่ยมสะอาด รักษาการโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติอนุมัติให้ธนาคารอาคารสงเคราะห์ (ธอส.) กู้เงินจากธนาคารแห่งประเทศไทย (ธปท.) เพื่อนำไปให้กู้ยืมแก่ผู้ที่ได้รับความเสียหายจากอุทกภัยปลายปี 2554 วงเงินไม่เกิน 6,000 ล้านบาท 
ทั้งนี้ นายกิตติรัตน์ ณ ระนอง รองนายกรัฐมนตรีและ รมว.คลัง เป็นผู้ลงนามเสนอเรื่องดังกล่าวเข้า ครม. โดยมีการระบุเหตุผลว่า การตรา พ.ร.ก.การให้ความช่วยเหลือทางเงินแก่ผู้ที่ได้รับความเสียหายจากอุทกภัย พ.ศ. 2555 มีความจำเป็นต้องดำเนินการอย่างเร่งด่วนที่สุด
ขณะเดียวกันเพื่อให้ประชาชนและผู้ประกอบการเอสเอ็มอีที่ได้รับความเสียหายจากอุทกภัย ได้มีสินเชื่ออย่างเพียงพอต่อความต้องการ และมีต้นทุนไม่สูงเกินไปในการปรับปรุงความเป็นอยู่และดำเนินธุรกิจให้กลับสู่ภาวะปกติโดยเร็ว ธอส.จึงมีความจำเป็นต้องขอกู้เงินโดยมีเงื่อนไขผ่อนปรน (ซอฟต์โลน) จาก ธปท.
แหล่งข่าวเปิดเผยว่า ธอส.มีแผนปล่อยสินเชื่อช่วยเหลือประชาชนและผู้ประกอบการเอสเอ็มอีที่ได้รับความเสียหายจากอุทกภัยทั้งสิ้น 9,000 ล้านบาท โดย 6,000 ล้านบาท มาจากการกู้เงินจาก ธปท. และส่วนที่เหลืออีก 3,000ล้านบาท เป็นเงินสมทบจาก ธอส.ในสัดส่วนเงินสมทบในโครงการ 70 ต่อ 30 
อย่างไรก็ตาม ธอส.รายงาน ครม.ว่า ได้แจ้งกับ ธปท.เพื่อขอรับการจัดสรรวงเงินกู้ซอฟต์โลน 1 หมื่นล้านบาท แต่ ธปท.พิจารณาจัดสรรวงเงินให้ 6,000 ล้านบาท
ก่อนหน้านี้ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ระบุว่า วงเงินซอฟต์โลนต์ของธปท.วงเงิน 3 แสนล้านบาท มีการปล่อยสินเชื่อได้เพียง 0.97% ของวงเงินสินเชื่อทั้งหมด และต้องการให้มีการเร่งรัดการปล่อยสินเชื่อเพื่อฟื้นฟูกิจการของผู้ประกอบการเอสเอ็มอีที่เสียหายจากอุทกภัย